**A kétszáz éves ember,**
Amerikai film, 1999.
Főszereplő: Robin Williams

**Filmleírás:**
A film valamikor a közeli jövőben játszódik, amikor egy teljesen hétköznapi család élete megváltozik azáltal, hogy a családfő egy androidot visz haza. A film az android “életútját” mutatja be, s azt az utat, mely során folyamatosan megismeri az emberi életet, annak örömét, bánatát, érzéseit. Később ő maga is ember szeretne lenni. A történet középpontjában végig a központi kérdés áll: mitől ember az ember?

**Korosztályi javaslat:** 14 éves kor fölött

Földolgozási javaslatok
**Téma**: Mit jelent embernek lenni? Önmeghatározásunk, “ki vagyok én?”

**Megfigyelési szempontok:**

* Milyen emberi vonásokat fedezhetünk fel az android viselkedésében a film során?
* Az emberek közül ki és mikor viselkedik embertelen módon?
* Hogyan próbálja önmagát értelmezni az android a történet során?

**Játék**: “Ezer közül is ráismersz”

**Forrás:** Dr. Csider Sándor: Játékalbum, Bessenyei Könyvkiadó, Nyíregyháza, 1997.
A játék leírása a jelenlegi helyzethez igazítva szerepel.
**Körülmények:** csoportmunka 3-4 fős csoportokban
**Eszközök:** -
**Korosztály:** Jól alkalmazható már általános iskola 6. osztályos kortól.
A csoporttagok válasszák ki egy társukat, s gondolják végig, hogy mik a legfontosabb jellemzői. Ezután a kiválasztott fölteszi a kérdést: “Ki vagyok én?” A társai pedig egyenként válaszolnak neki: “Ezer közül is megismerlek, te vagy az, akiâ€¦”
Nagyon fontos, hogy az elhangzott válasz mindenképpen konkrét cselekedetre utaljon, s lehetőleg olyanra, mely az egész csoport előtt ismert.
Pl.: “Ezer közül is megismerlek, te vagy az, aki mindig feketében jársz.”
“Ezer közül is megismerlek, te vagy az, aki mindig segítesz, ha megkérlek rá.”

Ha egy társukra elmondták a válaszokat, akkor a csoportban cserélődjenek a szerepek, lehetőleg mindenkire kerüljön sor.
Szép gesztus, ha úgy játszunk, hogy a jellegzetességek egy-egy kártyára felkerülnek, majd emlékeztetőként a kiválasztottnak adják a társak. Ha már az elején hangsúlyozzuk, hogy itt nem egymás bántása a cél, akkor önbizalomfejlesztésre és kapcsolaterősítésre is alkalmas a játék.

A film közös megbeszélése és a játék után a bibliai teremtéstörténet alapján beszélgethetünk az ember szerepéről, az emberi lét értelméről.